
Апстракт
Циљ овог рада био је испитивање мишљења наставника хемије о настави на даљину реализованој током пандемије Ковид-19 у периоду од 17. марта до 15. јуна 2020. године. У истраживању је учествовало 75 наставника хемије основних и средњих школа. Резултати су показали да је трећина наставника и ученика пратило наставне садржаје из хемије који су емитовани на каналима Јавног медијског сервиса Србије. Највише наставника је реализовало наставу на даљину користећи Гугл учионицу и примењујући наставне материјале које су сами израђивали у форми презентација, видео- материјала и тестова док је комуникација с ученицима и родитељима у највећој мери сведена на Вибер и друштвене мреже. Наставници хемије су имали потешкоће током планирања и припреме наставних материјала али и током оцењивања, које по мишљењу већине наставника није било објективно. У раду су приказани предлози наставника како би се могао побољшати процес оцењивања. Генерални став и задовољство наставника хемије о реализованој настави је подељено – док је део наставника веома задовољан, други део је незадовољан. Наставници хемије су јасно указали на потребу за стручним усавршавањем у области израде материјала за потребе наставе на даљину, рада са софтверима и платформама за реализацију саме наставе али и у области методичке обуке и припреме за наставу на даљину.

УВОД
Појава корона вируса 2019. године (Ковид-19) брзо је прешла у светску пандемију која је имала озбиљан утицај на образовање. Многе земље су затвориле школе, факултете и универзитете као један од начина да заштите становништво од могућих ризика обољевања. Различите земље широм света су током пандемије увеле различита решења за наставак процеса образовања.

Емитовање кључних наставних садржаја на телевизијским каналима који досежу до највећег броја ученика уз коришћење интернет-бибилиотека, мрежних канала и видео-предавања примењивано је у најмање 96 земаља широм света (Basilaia & Kvavadze, 2020). За реализацију наставе на даљину предложена су нека иновативнa решења, на пример изокренута учионица, постављање онлајн питања, видео-конференције уместо предавања уживо, коришћење симулација и видео- записа (Chick, et al., 2020). У неким земљама се настава на даљину реализовала примењујући синхрону стратегију, која укључује постављање питања и давање одговора у реалном времену, и асинхрону стратегију, која обухвата презентације уз аудио снимке, тестове и задатке (Villanueva et al., 2020). Очигледно, доступност дигиталних алата, уређаја и виртуелних програма, као и претходна искуства и обука наставника за примену програма за учење на даљину били су кључни фактори током образовног рада током пандемије Ковид-19 (Dominici, 2020).
Научна литература која се бави наставом на даљину током пандемије Ковид-19 је у свакодневном порасту. Различити аутори приказују своја искуства и искуства других с циљем да се пруже свеобухватнија решења за најефикаснију наставу на даљину.
Настава у Србији током пандемије Ковид-19

У Републици Србији је, као и у већини земаља широм света, настава током ванредног стања изазваног пандемијом Ковид-19 реализована емитовањем наставних садржаја на каналима Јавног сервиса Србије. На овај начин је обезбеђен континуитет у образовању ученика. Предавања су снимана и емитовани су часови наставе за ученике основних и средњих школа, укључујући и часове припремене наставе за завршни испит, као и часове посвећене анализи задатака у оквиру самопроцене знања и пробног завршног испита. Часови су емитовани према унапред утврђеном распореду за први и други циклус и сваки час је трајао од 25 до 30 минута (Министарство просвете, науке и технолошког развоја, 2020).

План наставних садржаја који су снимани у складу са програмима наставе и учења одређеног предмета, односно разреда припремао је Завод за унапређење образовања и васпитања, као институција надлежна за припрему планова и програма наставе и учења. Настава на даљину је замишљена као комбиновање ТВ наставе, интеракције наставника и ученика кроз различите платформе и апликације и самостално учење ученика. Дакле, истовремено са емитовањем наставних садржаја на телевизијским каналима, школе су организовале васпитно-образовни рад у облику наставе на даљину за своје ученике у складу с упутствима Министарства. На адреси mojaskola.gov.rs успостављена је национална платформа за онлајн учење која је пратила наставу емитовану на РТС-у и на којој су уведени интерактивни тестови (Министарство просвете, науке и технолошког развоја, 2020).
Настава хемије током пандемије Ковид-19

Реализација наставе хемије током пандемије Ковид-19 представља јединствен изазов наставницима због природе самог предмета. Експеримент у хемији је основни облик сазнавања и као такав је неизоставан облик учења и наставе хемије без обзира на који начин се настава реализује. Поједини аутори су предложили да се ученицима уведу експерименти који се могу извести у кућним условима, при чему би користили само безбедне предмете и супстанце из домаћинства, без посебне опреме (Andrews et al., 2020; Selco, 2020). Дизајнирани су експерименти из опште хемије за студенте који укључују садржаје о рН, пуферима, киселинско-базим титрацијама, растворљивости, хемијској равнотежи и термодинамици (Andrews et al., 2020).

Иако не постоји замена за искуствено учење, примена виртуелних лабораторија представља ефикасан начин за ублажавање недостатака онлајн наставе хемије. Штавише, употребом виртуелних лабораторија превазилазе се неки проблеми са којима се ученици и наставници суочавају током експерименталног рада, на пример рад са токсичним супстанцама, веома скупим супстанцама, извођење експеримената који су временски захтевни, експеримената који захтевају посебну опрему итд. (Tüysüz, 2010). Примери виртуелних лабораторија и могућност њихове примене описани су у бројним у радовима (Boschmann, 2003; Holden, & Kurtz, 2001; Dalgarno et al., 2009; Tüysüz, 2010; Tatli, & Ayas, 2013). Значајна чињеница и лимитирајући фактор за многе наставнике хемије из Србије је чињеница да је већина интерактивних алата и софтвера који се тичу виртуелних хемијских лабораторија и хемијских симулација на енглеском језику.

У моменту избијања пандемије Ковид-19 постојао је велики број бесплатних ресурса доступних на неколико wеб-локација. Многе од њих је обезбедило Америчко хемијско друштво, Одсек за хемијско образовање (Dominici, 2020). Исто удружење покренуло је посебно издање часописа (Journal of Chemical Education) с циљем да поделе најбоље праксе у хемијском образовању о учењу и настави на даљину током ванредног стања (Holme, 2020). И друга удружења као што су Краљевско хемијско друштво у Великој Британији (Royal Society of Chemistry) и Италијанско хемијско друштво (Italian Chemical Society) започела су размену искустава из хемијске лабораторије и бесплатне ресурсе за онлајн наставу (Dominici, 2020).

Да би се пронашло најбоље решење за наставу хемије која се реализује онлајн примењиване су синхроне, асинхроне или комбиноване стратегије (Domenici, 2020; Villanueva et all. 2020; Sunasee, 2020). Наставници хемије у средњим школама и на универзитетима су најчешће користили синхрону стратегију и примењивали су видео-лекције које су припремали сами, без помоћи и сарадње са другим наставницима, школским и универзитетским системом. Већина ових активности је реализована на платформама за учење као што је Мудл (Moodle) или на веб-страницама дизајнираним за видео-конференције (Google Meet, Microsoft Teams, Zoom, Skype и сл.) (Dominici, 2020).
Истраживање које је испитивало ефикасност наставних материјала у онлајн настави аналитичке хемије показало је да је главни недостатак синхроних лекција лицем у лице недостатак добре интернет-везе. С друге стране, асинхроне лекције нису захтевале јако добре интернет-везе, а ученици су могли да заустављају лекције и настављају учење касније. Међутим, недостатак интеракције ученика и наставника био је главни проблем ове врсте комуникације. Већина наставника је истакла да је спој синхроног и асинхроног вида комуникације пожељна за часове аналитичке хемије од примене било које од њих одвојено (Villanueva et all. 2020).
Изненадна промена у начину подучавања и прелазак на наставу на даљину захтевао је од наставника да брзо стекну нова знања. Последица тога је експоненцијални пораст размене искуства међу наставницима у наставничким групама на друштвеним мрежама које су генерисале хиљаде постова и коментара о начинима за прилагођавање наставе хемије за наставу на даљину (DeKorver, Chaney, & Herrington, 2020). Многи наставници хемије почели су да снимају и деле своје сопствене видео-лекције, видео-записе о практичном раду и лабораторијском искуству, изведеном код куће коришћењем уобичајених материјала из свакодневног живота (Dominici, 2020).

У једном раду аутори су испитивали примену укрштених речи након онлајн предавања током пандемије Ковид-19 као помоћ за ревизију градива хемије код студената прве и друге године. Резултати су показали да су студенти добро прихватили укрштене речи као облик активног учења, да сматрају да су корисне и да је пожељно да се примењују више у настави (Pearson, 2020).
Оцењивање током наставе на даљину представља посебан изазов који укључује креирање тестова или неких других видова провере знања, као и реализовање самог процеса оцењивања. Досадашњи резултати показују да се могућност “варања” на тестовима може смањити уколико се предузме низ корака. Прво, проверу знања потребно је спроводити у одређено време уз временско ограничење дужине трајања. На овај начин се, уколико ученици међусобно комуницирају, смањује време за израду задатака. Друго, треба правити банке питања са варијантама сличних питања како би се тестови разликовали за сваког ученика. Даље, потребно је примењивати одговарајуће софтвере за оцењивање на даљину, на пример Прокторио 9 (Proctorio 9) који прави видео-запис сваког студента, означава сумњиво понашање и спречава отварање више прозора и претраживача (Lewis, 2020).
На основу прегледа доступне литературе уочавају се различити напори наставника да пронађу најефикаснији начин за реализацију наставе на даљину и оцењивања стеченог знања. Овај рад је осмишљен тако да прикаже како су наставници хемије у Србији реализовали наставу на даљину и оцењивање, са којим проблемима и изазовима су се срели, шта је успешно урађено и шта би се могло побољшати.
МЕТОДОЛОГИЈА
Након затварања школа с циљем спречавања ширења корона вируса учење на даљину било је начин да се ученицима пружи континуитет образовања. Међутим, мало тога се зна о ефикасности овакве наставе, изазовима са којима су се сусрели и наставници и ученици али и родитељи. Истраживање је спроведено с циљем да се испита мишљења наставника хемије о настави на даљину реализованој током пандемије Ковид-19. Спроведено истраживање је обухватило следеће истраживачке задатке:

1. Испитати које наставне материјале и софтвере су примењивали наставници током наставе на даљину.

2. Испитати како су се наставници припремали за наставу на даљину.

3. Испитати на који начин су наставници комуницирали са ученицима и другим наставницима

4. Испитати мишљења о оцењивању ученика током наставе на даљину 

5. Испитати мишљења наставника о њиховим компетенцијама и потребама за стручним усавршавањем

6. Испитати мишљења о томе колико су они и њихови ученици задовољни реализованом наставом на даљину.
Узорак и процедура

У истраживању је учествовало укупно 75 наставника хемије с радним искуством у школи од 1 до 25 година (М=14,72, SD=4,44) који су запослени у основној школи, гимназији или средњој стручној школи. Већина наставника била је с територије Војводине. Узорак је чинило 13,5% испитаника мушког, и 86,5% испитаника женског пола, а преосталих 13,5% испитаника није желело да се изјасни о свом полном идентитету. Истраживање је спроведено онлајн помоћу Гугл упитника током јуна 2020. године. Испитаници су упитник попуњавали добровољно и анонимно. На почетку упитника обавештени су о циљу истраживања и могућности да у било ком моменту одустану од даљег учешћа у истраживању
Инструмент
За потребе овог истраживања конструисан је упитник који садржи 28 питања датих у форми питања са вишеструким избором уз могућност дописивања одговора. Оваква форма упитника је изабрана како би свеобухватније сагледали мишљења наставника и проблеме са којима су се сусретали током наставе на даљину.
РЕЗУЛТАТИ И ДИСКУСИЈА
Примењивани наставни материјали и софтвери током наставе на даљину
У оквиру првог истраживачког задатка испитано је у којој мери су ученици и наставници хемије пратили часове хемије који су се у периоду од 17. марта до 15. јуна 2020. године емитовали на каналима Јавног медијског сервиса – РТС канал 2, РТС канал 3 и РТС Планети. Готово трећина наставника обухваћених овим истраживањем (32,4%) изјаснили су се да су ученици редовно пратили ове часове, 39,2% наставника сматра да ученици нису пратили ове садржаје док преостали наставници (28,4%) то не знају. Већина испитиваних наставника је и сама пратила емитоване часове (41,9% редовно, а 48,6% повремено). Међу наставницима постоји сагласност да овај облик наставе није довољан ученицима за потпуно разумевање градива из хемије (95,9%). Овакав резултат је очекиван и оправдан јер је настава на даљину замишљена као комбиновање ТВ наставе, интеракције наставника и ученика кроз различите платформе и апликације и самостално учење ученика (Министарство просвете, науке и технолошког развоја, 2020).
Већина наставника (83,8%) је истакла проблем неусклађености наставних јединица емитованих на телевизији и њихових оперативних планова рада. Више од половине наставника (62,2%) је истакло да је темпо емитованих часова био пребрз и није било довољно времена за вежбање, понављање и утврђивање. Један од проблема због којих је се појавила неусклађеност емитованих емисија са оперативним плановима наставника је веома објективан - емитоване емисије су биле намењене ученицима целе Републике Србије а календари рада за Војводину и остатак Србије се разликују. Овај разлог је навело 21,6% испитиваних наставника. Иако је план наставних садржаја који су снимани био у складу са програмима наставе и учења одређеног предмета (Министарство просвете, науке и технолошког развоја, 2020) одређене промене су морале постојати, самим тим што се настава завршила раније у односу на предвиђени завршетак школске 2019/2020 године.
Различити аутори на различите начине дефинишу појам учења на даљину. Заједничко за све дефиниције јесте да се дешава неки облик наставе између две стране (инструктора и ученика), да се дешава на различитим местима и/или у различито време примењујући различите наставне материјале (Moore, Dickson-Deane, & Galyen, 2011). Стога је у оквиру овог истраживања испитано које наставне материјале су наставници хемије користили и на који начин су их дистрибуирали ученицима током наставе на даљину.
Половина наставника (50%) је користила материјале које су сами израђивали. Мањи део наставника користио је материјале РТС Планете и материјале које су преузимали са интернета (22,2%), док је најмањи број наставника (5,6%) користио материјале добијене од колега. Наставници хемије су се изјаснили да су од различитих типова наставних материјала највише користили презентације, видео-материјале и тестове. У мањој мери су користили текстуална документа, звучне записе и скринкасте (screencast) док су најмање примењивали подкасте (podcast) и слике/схеме и графиконе. Такође су у малој мери упућивали ученике на интернет-садржаје као што су снимци на каналу Јутјуб (You Tube) и слично (график 1).
[image: image1.png]9.50%

&
&

S

21.40%

18.40% 18.40%
9. 50% 8.90%
o
2.40% 2.40% 590% 3300
- - -
o < S
& &f‘ ®§
© K





График 1. Примењивани материјали у настави на даљину
Већина наставника је током наставе на даљину користило Гугл учионицу која представља једну од најбољих платформи ове врсте и омогућава учесницима да међусобно комуницирају, гледају презентације, видео-записе, комуницирају са другим учесницима и буду ангажовани на различитим ресурсима (Iftakhar, 2016). Мали број наставника (2,7%) примењивали су Едмодо (Edmodo) док је свега 1,4% примењивало Мајкрософт тимс (Microsoft Teams), Вибер (Viber), Сократив (Socrative) и сл. Занимљив резултат је да се 9,5% наставника изјаснило да није користило никакву платформу или апликацију у настави на даљину (график 2). Остаје отворено питање на који начин су они реализовали наставу на даљину.

График 2. Примењиване платформе за наставу на даљину
На основу ових резултата закључује се да су наставници хемије у Републици Србији током наставе на даљину скромно користили платформе док су инострана истраживања показала да су наставници хемије већину својих активности реализовали управо на платформама за учење као што је на пример Mudl или на веб-страницама дизајнираним за видео-конференције (Google Meet, Microsoft Teams, Zoom, Skype...) (Dominici, 2020).

Испитивање начина на који су се наставници припремали за наставу на даљину
Други истраживачки задатак се односио на испитивање наставничке припреме за наставу на даљину. У оквиру овог задатка наставници су упитани о уложеном времену за припрему и шта је она обухватала. Већини наставника (81,1%) је за припрему и извођење наставе на даљину било потребно више времена у односу на припрему и извођење редовне наставе. Свега 1,4% наставника је проценило да им је за наставу на даљину потребно мање времена, док је остатак наставника (17,5%) проценио да им је потребно подједнако времена за припрему за редовну и за онлајн наставу.
Током припреме за наставу на даљину наставници су имали бројне потешкоће (график 3). Највећи број наставника (42,2%) је изјавило да имају тешкоће у планирању часа зато што ученици нису укључени у дискусију. Око 20% испитиваних наставника је навело да су проблеми у припреми материјала и време за њихову припрему резултат њиховог (не)искуства за израду материјала за наставу на даљину. Код 14,4% наставника потешкоће су се јављале око одређивања количине градива за излагање током наставе на даљину. Преосталих 21,1% наставника је навело неке друге разлоге којим су аргументовали своје одговоре који се односе на време потребно за припрему. Ови одговори би могли бити сумирани на следећи начин: први пут припремају материјале за наставу на даљину па им је потребно пуно времена, материјали морају бити детаљни, а посебан проблем је израда материјала за ученике који наставу похађају по прилагођеним плановима (ИОП-1 и ИОП-2).

График 3. Потешкоће при изради наставног материја за наставу на даљину
Испитивање начина на који начин су наставници комуницирали са ученицима и са другим наставницима
Сарадња међу ученицима током учење на даљину не би смела да изостане. Ако у дужем временском периоду наставник само дистрибуира одређене материјале, шаље задатке ученицима и процењује њихове одговоре, а при томе не постоји могућност интеракције између ученика, онлајн настава губи квалитет, значај и сврху (Sorak, 2020). Због тога је један од истраживачких задатака био испитивање начина на који су наставници комуницирали с ученицима и њиховим родитељима. Добијени одговори су приказани на графику 4.

График 4. Начини комуникације наставника хемије са ученицима и њиховим родитељима
Добијени резултати показују да је више од половине наставника с ученицима и њиховим родитељима комуницирало преко Вибера и друштвених мрежа, затим електронском поштом, видео-конференцијом и телефоном.  
Млади проводе много времена користећи мрежне услуге друштвених мрежа као примарно средство комуникације и електронске социјализације (Golder, Wilkinson, & Huberman, 2007), а као последица ванредног стања уочава се експоненцијални пораст група и размене искуства међу њима. Захваљујући интернету и друштвеним мрежама, необична ситуација у којој су се наставници нашли допринела је стварању “виртуелне заједнице наставника хемије” (Dominici, 2020). Стога се следеће питање у упитнику односило на чланство испитаника у некој од група на друштвеним мрежама које окупљају наставнике хемије. Иако је чак 74,3% наставника било члан неке од оваквих група, свега 33,8% наставника је изјавило да су размењивали искуства и наставне материјале у њима. Без обзира да ли су чланови група на друштвеним мрежама или не, мишљење већине наставника (68,9%) је да им је приликом наставе на даљину користила размена искуства и мишљења за решавање.
Испитивање мишљења о оцењивању ученика током наставе на даљину
Један од највећих проблема и изазова наставе на даљину јесте како реализовати процес оцењивања. Наставници улажу велике напоре у проналажењу најефикаснијег начина оцењивања и предлажу различите кораке како би се смањила могућност “варања” од стране ученика током оцењивања (Lewis, 2020). Четврти истраживачки задатак се односио на испитивање мишљења о томе како је протекло оцењивање током наставе на даљину. Овај задатак је реализован кроз три питања. Прво питање се односило на активности које су наставници задавали ученицима, а које су вредновали и оцењивали. Највећи број наставника (32,6%) је за извођење оцене ученицима задавао задужења у облику домаћег задатка у којем где су ученици решавали задатке (рачунске, есеј и сл.), а решења слали наставнику. Такође, наставници су приликом оцењивања ученика примењивали интерактивне тестове (нпр. Гугл упитник и сличне тестове) – ове тестове примењивало је 19,1% испитаника. Нешто мањи број испитаних наставника (17,7%) је примењивао тест у писаној форми (у Ворд формату и сл.) који су попуњавали ученици и решења слали наставнику. су Наставници су приликом оцењивања у мањој мери примењивали израду групних радова и пројеката (14% односно 9,3%). Усмено испитивање преко састанака уживо примењивало је свега 5,1% испитаних наставника. Мали број наставника (2,3%) је оцењивао друге облике ученичког залагање као што су израда презентација, извођење експеримената у кућним условима и дидактичке игре.
Даље, испитивано је мишљење наставника о томе да ли је оцењивање у примењиваној настави на даљину било довољно објективно (график 5). Изузетно мали број испитиваних наставника (2,70%) сматра је оцењивање било објективно, док је већина (79,70%) сматра да није било објективно, јер већина ученика при оцењивању користи помоћ других (родитеља, другова, материјале за учење). Преосталих 17,6% није било сигурно колико је оцењивање било (не)објективно. Питања су конципитана тако да за свако питање наставници имају могућност да допишу свој одговор, мишљење и/или сугестију. Када се било речи о објективности и примени различитих алата за оцењивање, један наставник је изјавио: „Који црни тестови, па то је чисто преписивање, чак ме и колеге зову за своју децу.“

График 5. Мишљење наставника о објективности онлајн оцењивања
У трећем питању наставници су се изјашњавали о томе шта би могло помоћи у превазилажењу проблема са оцењивањем током наставе на даљину. Највећи број наставника (22,4%) је изјавио да је то израда персонализованих задатака који су различити за сваког ученика. Скоро подједнак број наставника (13,1 и 12,2%) сматра да би коришћење софтвера за генерисање различитих тестова за сваког ученика из базе задатака и коришћење тестова са ограниченим временом за израду такође допринело ефикаснијем и објективнијем оцењивању ученика током наставе на даљину.У једном истраживању је потврђено да се комбиновањем временски ограничених тестова добијених из банке питања уз коришћење адекватних софтвера за оцењивање на даљину смањује могућност за манипулацију од стране ученика (Lewis, 2020).
Испитивани наставници су као могуће решење навели и писање есеја/дужих одговора на питања (9,6%), задавање проблемских задатака (6,4%) и израду пројеката/ радова (3,5%). Свега 1,6% наставника сматра да би усмено испитивање помоћу видео-технологије могло превазићи проблеме везане за оцењивање.
Испитивање мишљења наставника о њиховим компетенцијама и потребама за стручним усавршавањем
Наставничке компетенције су од суштинског значаја за интеграцију ИКТ у наставу. Наставници одлучују о њиховој примени у својој наставној пракси и начину њиховог спровођења. Постоје докази да наставници у већој мери примењују ИКТ за припрему самог часа него што их примењују на самом часу (Suárez-Rodríguez et al., 2018). Дигиталне компетенције су неопходне за реализовање наставе на даљину у свим етапама, од припреме материјала, извођења наставе, комуницирања са ученицима и родитељима, до оцењивања.
Овим истраживањем је кроз 3 задатка испитано како наставници опажају властите компетенције за наставу на даљину и да ли имају потребу за стручним усавршавањем у области израде материјала за наставу на даљину и самог извођења наставе. Ови резултати су веома важни јер су за квалитетно реализовање наставе на даљину, поред дотупности дигиталних алата, веома важна претходна искуства и компетенције наставника (Dominici, 2020). Наставници су имали задатак да на скали од 1 до 5 процене своју способност за израду различитих материјала. Резулатати су показали да најбоље умеју да праве текстуалне материјале у програму Мајкрософт Ворд, израђују презентације и тестове, док су процене сопствене способности за израду осталих материјала уједначене и ниске (график 6).

График 6. Самопроцена компетенција за израду наставних материјала
Јасно се уочава веза између избора и примене наставних материјала које су наставници примењивали током наставе на даљину и самопроцене способности за израду ових материјала. Испитаници су у највећој мери примењивали оне наставне материјале за чију израду поседују више знања и вештина. Повезаност је очигледна код свих наставних материјала изузев код примене наставних филмова и вештине њихове израде. Запажа да су наставници примењивали наставне филмове, али да је њихова способност за израду филмова ниска. Овакав резултат је оправдан узимајући у обзир чињеницу да се уџбеник прати ЦД са снимљеним огледима.
Наредним питањем је испитано да ли су наставници хемијеу периоду пре затварања школа користили неке од платформи и апликација које су користили током наставе на даљину. Већина наставника (86,5%) није раније користила ниједну од платформи (нпр. Гугл учионицу, Едмодо, Мајкрософт Тимс, Сократив), али су научили да их користе за потребе наставе.

Даље, испитана је потреба наставника за стручним усавршавањем у погледу методичке обуке за за држање наставе на даљину (како планирати садржаје, како писати припрему за час, како оцењивати ученике, рад са ученицима који наставу слушају по ИОП-у и слично) и у погледу рада са програмима за израду наставних материјала и платформи за извођење такве наставе (график 7). Више од половине наставника сматра да им је потребна додатна обука у свим испитиваним сегментима.

График 7. Потреба за стручним усавршавањем у различитим сегментима наставе на даљину

Испитивање мишљења о задовољству наставника и ученика реализованом наставом на даљину
На крају упитника од наставника је тражено да изнесу свој уопштени став о реализованој настави на даљину. Увидом у добијене резултате (график 8) запажа се да су наставници подељеног мишљења. Генерално позитиван став има 29,7% наставника, док нешто већи број наставника (37,8%) има генерално негативан став. Трећина наставника (32,4%) нема одређени став према настави на даљину. Мање од трећине наставника (27%) је мишљења да се овакав вид наставе ученицима допада, док њих 24,3% сматра да им се не допада. Да ученици немају ни позитивно ни негативно мишљење сматра 36,5% наставника. Чак 12,2% наставника је изјавило да не знају каквог су мишљења њихови ученици јер их нису ни питали.

График 8. Став наставника и њихових ученика о настави на даљину

На питање шта је наставницима било најтеже током наставе на даљину одговори су били то што немају контакт са ученицима (35,3%), то што им је тешко да објасне апстрактне садржаје без контакта уживо с ученицима (32,6%) и то што немају повратну информацију о ефикасности свог рада (24,5%).
ЗАКЉУЧАК
Циљ овог рада био је испитивање мишљења наставника хемије о настави на даљину реализованој током пандемије Ковид-19. На овај начин пружају се информације о томе како су наставници хемије реализовали наставу на даљину и оцењивање, шта је успешно урађено и шта би се могло побољшати.
Током наставе на даљину реализоване у периоду од 17. марта до 15. јуна 2020. године трећина наставника и ученика је пратила наставне садржаје емитоване на каналима Јавног сервиса Србије. Поред тога, највише наставника је реализовало наставу на даљину користећи Гугл учионицу примењујући наставне материјале које су сами израђивали, најчешће у форми презентација, видео- материјала и тестова. Комуникација с ученицима и родитељима је у највећој мери сведена на Вибер и друштвене мреже.
Током наставе на даљину јавили су се неки проблем. Већини наставника је за припрему и извођење наставе на даљину било потребно више времена у односу на припрему и извођење редовне наставе. Тешкоће које су јављале током планирања часа је последица њиховог (не)искуства за израду материјала за наставу на даљину и недостатка интеракције с ученицима. Као велики проблем у настави на даљину наставници хемије су издвојили процес оцењивања. Иако су имали различите приступе при оцењивању и примењивали су широку лепезу активности, као што су израда домаћих задатака, ученичких презентација, тестова у текстуалној форми, упитника и др., сложили су се да оцењивање није било довољно објективно. Навели су неке од предлога како би се могао побољшати процес оцењивања, нпр. израда банке питања, ограничено временско трајање тестова или диференцирање задатака за сваког ученика.
Наставници хемије су јасно указали на потребу за стручним усавршавањем у области израде дигиталних наставних материјала за потребе наставе на даљину, рад са софтверима и платформама за реализацију наставе, али и у области методичке обуке и припреме за овакву наставу. Генерални став и задовољство наставника хемије о реализованој настави је подељено - подједнак број наставника био је или веома задовољан, или незадовољан. Њихова перцепција задовољства ученика је слична.
Значај овог истраживања је вишеструк. Резултати ретроспективних студија каква је ова могу створити хипотезе о најефикаснијим платформама и облицима оцењивања у хемији, и могу се користити за покретање иновација у настави. Овакви резултати су од пресудног значаја за просветне раднике за имплементирање у свој наставни процес. Резултати пружају релевантне информације Министарству просвете, науке и технолошког развоја као и Заводу за унапређивање васпитања и образовања, за вредновање наставног процеса, а на основу приказаних резултата могу да појачају подршку школама и наставницима у различитим сегментима (обуке, техничка подршке, куповине опреме итд). Такође, истраживање је веома значајно за даља истраживања у области хемијског образовања јер резултати дају основу за даља истраживања у овој области али и за образовање уопште.
На крају, резултате треба сагледати у контексту одређених ограничења приказаног истраживања. Истраживање је спроведено на пригодном узорку наставника хемије са којима је у претходном периоду била остварена успешна сарадња. Поред тога, коришћене су скале самопроцене које могу бити под утицајем тренутног расположења или пожељног одговарања како би стекао утисак о њиховим способностима и компететности. Наведени проблеми потенцијално ограничавају могућност генерализације резултата. У будућим истраживањима било би пожељно посматати наставни процес хемије током наставе на даљину из перцепције ученика.

